CELEX: 62015TN0357
Language: sl
Date: 2015-07-07 00:00:00
Title: Zadeva T-357/15 P: Pritožba, ki jo je 7. julija 2015 vložila Maria Luisa Garcia Minguez zoper sklep, ki ga je 28. aprila 2015 izdalo Sodišče za uslužbence v zadevi F-72/14, Garcia Minguez/Komisija

24.8.2015   
            
            
               SL
            
            
               Uradni list Evropske unije
            
            
               C 279/49
            
         Pritožba, ki jo je 7. julija 2015 vložila Maria Luisa Garcia Minguez zoper sklep, ki ga je 28. aprila 2015 izdalo Sodišče za uslužbence v zadevi F-72/14, Garcia Minguez/Komisija
   (Zadeva T-357/15 P)
   (2015/C 279/62)
   Jezik postopka: francoščina
   
      Stranki
   
   
      Pritožnica: Maria Luisa Garcia Minguez (Bruselj, Belgija) (zastopnika: L. Ortiz Blanco in Á. Givaja Sanz, odvetnika)
   
      Druga stranka v postopku: Evropska komisija
   
      Predlogi
   
   Pritožnica Splošnemu sodišču predlaga, naj:
   
               —
            
            
               razglasi za ničen sklep Sodišča za uslužbence Evropske unije z dne 28. aprila 2015 v zadevi F-72/14;
            
         
               —
            
            
               odloči o sporu F-72/14 in razglasi za ničen sklep Komisije, da se pritožnici ne dovoli pristopiti k notranjemu natečaju COM/3/AD9/13; in
            
         
               —
            
            
               Komisiji naloži plačilo stroškov.
            
         
      Pritožbeni razlogi in bistvene trditve
   
   Pritožnica v utemeljitev pritožbe navaja tri pritožbene razloge.
   
               1.
            
            
               Prvi pritožbeni razlog se nanaša na razlago pojmov „Komisija“ in „institucija“ iz obvestila o natečaju in členov 27 in 29 kadrovskih predpisov. Pritožnica trdi, da je treba v zvezi z določitvijo oseb, ki lahko pristopijo k notranjemu natečaju, šteti, da je Izvajalska agencija za izobraževanje, avdiovizualno področje in kulturo (EACEA) del Komisije.
            
         
               2.
            
            
               Drugi pritožbeni razlog se nanaša na napačno uporabo prava pri razlagi načel enakega obravnavanja in nediskriminacije ter členov 27 in 29 kadrovskih predpisov. Pritožnica trdi, da je nezakonito, da se k notranjemu natečaju dovoli pristopiti uslužbencem, ki delajo neposredno za institucijo, vključno s tistimi, ki jih napoti izvajalska agencija, in hkrati izključiti druge uslužbence, ki delajo za to agencijo.
            
         
               3.
            
            
               Tretji pritožbeni razlog, ki se navaja podredno, se nanaša na kršitev obveznosti odgovoriti na tožbeni razlog, neobrazložitev in napačno uporabo prava pri razlagi načel enakega obravnavanja in nediskriminacije ter aktov institucij. Pritožnica trdi, da je glede na njen osebni položaj – na podlagi dogovora s Komisijo je opravljala funkcijo šefa oddelka dveh oddelkov iz organigrama Komisije – upravičena pristopiti k zadevnemu notranjemu natečaju.